A lana, que ya ye tova y molsuda dimpués d'haber-se escarmenau, se carda clavando-la entre dos «cardas». As cardas son dos peines plans con pugas de fierro que s'agafa con as mans por os mangos en sentiu contrario, y alavetz se tira, pero nunca basto, suave-suave, o que causa que a fibra de lana s'estire y s'escarpixca os nudos entre as pugas. Si se preta con as cardas a lana puede «apedregar-se», que ixo ye formar-se nudos nuevos y piors, con que no se podría filar dimpuesas.